# பாமிடிபள்ளி நரசிம்ம மூர்த்தி


**பாமிடிபள்ளி நரசிம்ம மூர்த்தி** (*Bhamidipally Narasimha Murthy*) (பிறப்பு அக்டோபர் 28,1957) பொதுவாக **பிநிம்** என்ற புனைப்பெயரால் அறியப்படும் இவர் ஆந்திரப் பிரதேச மாநிலத்தைச் சேர்ந்த ஒரு இந்திய எழுத்தாளரும், கேலிச்சித்திர வரைஞரும் ஆவார். இவர் கலா ரத்னா விருதையும் நான்கு நந்தி விருதுகளையும் பெற்றவர்.  

## ஆரம்பகால வாழ்க்கை
பாமிடிபள்ளி சூரியநாராயண மூர்த்தி மற்றும் விஜயலட்சுமி ஆகியோருக்கு அக்டோபர் 28,1957 அன்று ஆந்திராவின் கிழக்கு கோதாவரி மாவட்டத்தின் ஆத்ரேயபுரத்தில் (இப்போது கோணசீமா மாவட்டத்திலுள்ளது) பிறந்தார். ஆத்ரேயபுரத்தில் தனது ஆரம்பகால கல்வியைக் கற்றார். பின்னர், 1981 இல் ஐதராபாத்து சென்றார். ஒரு ஆயுர்வேத மருத்துவராக இருப்பினும் இவர் மருத்துவப் பயிற்சி செய்யவில்லை. இவருக்கு ஒரு சகோதரர் உள்ளார்.  

தனது படைப்புகளுக்கு குறைந்தபட்சம் 26 புனைப் பெயர்களைப் பயன்படுத்தியதாக அறியவருகிறது. இதில் கவிதைகளுக்கு பயன்படுத்திய பிநிம் மற்றும் நீலாப்பிரியா என்பதும் அடங்கும். இவரைப் பொறுத்தவரை, அவர் தனது முதலெழுத்துக்களை "பி. என். எம்" என்று பிரதிபலிக்கும் பிநிம் என்ற புனைப்பெயரைத் தேர்ந்தெடுத்தார். இவரது படைப்புகள் ஆந்திர பூமி, சுவாதி, *சினுக்கு* போன்ற இதழ்களில் வெளியிடப்பட்டுள்ளன.  

## குச்சிப்புடி நடனங்கள்
1990களில், குச்சிப்புடி பாலேவிற்கான திரைக்கதைகளை எழுதத் தொடங்கினார். இரவீந்திரநாத் தாகூரின் வாழ்க்கையை அடிப்படையாகக் கொண்டு பெடில்கா நர்சிங் ராவ் என்பவர் எழுதிய *மதுரா சுவப்னம்* என்ற பாலே மூலம் அறிமுகமானார். பல்வேறு கண்ணோட்டங்களில் இராமாயணத்தைப் பற்றி ஐந்து வெவ்வேறு பாலேக்களை எழுதியுள்ளார். அவற்றில் சில இராவணன், மந்தரை மற்றும் சபரி ஆகியோரின் பார்வையில் இருந்து எழுதப்பட்டுள்ளன. மார்ச் 2019 நிலவரப்படி, இவர் 254 பாலேக்களை எழுதியுள்ளார்., *கோதை கல்யாணம்*, *புஷ்கர புலகித கோதாவரி*, *சுவேச்ச பாரத்* போன்ற பாலேக்களுக்கான திரைக்கதைகளில் இவர் பங்களித்துள்ளார். குச்சிப்புடி நடனக் கலைஞர் ஸ்ரீலட்சுமி கோவர்தனனின் *அர்த்தநாரீசுவரம்*, *கதா கெலிகா*, *மீனாட்சி கல்யாணம்*, தீபிகா ரெட்டியின் *பிரகிருதி ரக்சதி ரக்சிதகா*, *சபரி கிரீச சரணம்*, *லலிதா சிந்தூரி*, *காளி மர்தனம்*, *ராம கதா சரம்*, வாத்சாயனரின் காம சூத்திரத்தை அடிப்படையாகக் கொண்டு சுவாதி சோம்நாத் நிகழ்த்திய *வாத்சாயனி காமசூத்திரம்* போன்றவை இவரது குறிப்பிடத்தக்க நிகழ்ச்சிகளாகும்.  

## வரவேற்பு
தி இந்து நாளிதழின் விமர்சகர் குடிப்பூடி ஸ்ரீஹரி, விஷ்ணுவின் வடிவமான அரங்கநாதர் மற்றும் ஆண்டாளைச் சித்தரிக்கும் கோதை கல்யாணத்திற்காக பிநிம் எழுதிய திரைக்கதை குச்சிப்புடியின் மற்ற பிரதிநிதிகளுடன் ஒப்பிடும்போது தனித்துவமானது என்றும், படைப்பாற்றல் கொண்டது என்றும் எழுதியிருந்தார். ஸ்ரீஹரி, இருப்பினும், பொதுவான நடைமுறைக்கு மாறாக, விஷ்ணுவின் அவதாரங்களான இராமர் மற்றும் கிருட்டிணனிடமிருந்து உத்வேகம் பெறுகிறார்கள் எனவும் எழுதியிருந்தார்.  

## திரைப்படங்கள்
தெலுங்கில் வெளியான *யமுடு அண்ணா கி மொகுடு* என்ற திரைப்படத்தில் ஒரு பாடலை பிநிம் எழுதினார். அது நல்ல வரவேற்பைப் பெற்றது. இருப்பினும், இவர் திரைப்படத் துறையில் மேலும் தொடரவில்லை.  

## பிற பணிகள்
பாபு மற்றும் முல்லப்புடி வெங்கட ரமணா ஆகியோரின் நினைவாக பாபு-ரமணா அகாதமியை நிறுவிய பிநிம், ஒவ்வொரு ஆண்டும் ஒரு கேலிச்சித்திர வரைஞர்களுக்கு பாபு விருதையும், ஒரு எழுத்தாளருக்கு ரமணா விருதையும் வழங்குகிறார். மேலும் அக்சனா என்ற புத்தக வெளியீட்டு நிறுவனத்தின் ஆலோசகராகவும் பணியாற்றியுள்ளார்.  

## விருதுகள்
பிநிம் ஆந்திரப் பிரதேச அரசால் கலா ரத்னா விருதை பெற்றார். தொலைக்காட்சியில் திரைக்கதை, கதை மற்றும் வசனங்களுக்கான தனது பங்களிப்புகளுக்காக நான்கு நந்தி விருதுகளையும் பெற்றுள்ளார்.<ref name=